**Átjelentkezés az európai parlamenti, a helyi önkormányzati, a nemzetiségi önkormányzati általános választáson, az időközi helyi önkormányzati választáson, a helyi népszavazáson**

A helyi önkormányzati képviselők és polgármesterek, valamint nemzetiségi önkormányzati képviselők általános választásán a tartózkodási helye szerinti településre történő átjelentkezéssel az a választópolgár tud szavazni, aki a választás kitűzését megelőző 30. napon és az átjelentkezésre irányuló kérelme elbírálásakor **ugyanazon választókerületben tartózkodási hellyel**rendelkezett, és tartózkodási helyének érvényessége legalább a szavazás napjáig tart.

A választópolgár bármely településre átjelentkezhet, és az átjelentkezettek számára kijelölt szavazókörben adhatja le a szavazatát az Európai Parlament tagjainak választásán.

**Mit kell tennie**

Az átjelentkezéshez kérelmet kell benyújtani.

A kérelem elektronikus úton, személyesen vagy kézbesítési meghatalmazott útján is benyújtható.

**1. Elektronikus úton**

A kérelem elektronikus úton – elektronikus azonosítással – a [**www.magyarorszag.hu**](http://www.magyarorszag.hu/) honlapon elérhető Személyre Szabott Ügyintézési Felületen, [**ide**](https://mo.hu/szuf_ugyleiras?id=953f824b-c0f9-4eb9-851c-29fad42ee06f&_n=atjelentkezes_az_europai_parlamenti__a_helyi_onkormanyzati__a_nemzetisegi_onkormanyzati_altalanos_valasztason__az_idokozi_helyi_onkormanyzati_valasztason__a_helyi_nepszavazason) kattintva nyújtható be.

**2. Személyesen vagy kézbesítési meghatalmazott útján**[**bármely helyi választási irodában**](https://www.valasztas.hu/elerhetosegek)**benyújtható a kérelem.**

A kérelem személyesen szóban terjeszthető elő, a kérelem kézbesítési meghatalmazott útján történő benyújtásához szükséges nyomtatványaz európai parlamenti, a helyi önkormányzati, valamint a nemzetiségi önkormányzati általános választás esetén[**itt**](https://www.valasztas.hu/documents/20182/6162351/%C3%81tjelentkez%C3%A9si%2Bk%C3%A9relem.pdf/76d47901-d7a0-77b2-247e-9d89c0c84a43)**,**az időközi helyi önkormányzati, az időközi  nemzetiségi önkormányzati választás, valamint a helyi népszavazás esetén [**itt**](https://www.valasztas.hu/documents/20182/6162351/%C3%81tjelentkez%C3%A9si%2Bk%C3%A9relem%2B2024_ONK_NEMZ_HNSZ_F.pdf/58b369ec-ae80-610e-96a5-940e5cedd97f)kitölthető és kinyomtatható.

A kérelemről a Nemzeti Választási Iroda automatikus döntéshozatali eljárásban dönt.

**Figyelem!**A kérelemben feltüntetett személyes adatoknak meg kell egyezniük a kérelmező lakcímigazolványában vagy személyazonosításra alkalmas hatósági igazolványában (magyar hatóság által kiállított személyazonosító igazolvány, útlevél vagy vezetői engedély) feltüntetett adatokkal, és magyarországi lakcímének érvényesnek kell lennie.

Ezen kívül a tartózkodási hely lakcímkártyán szereplő bejelentési időpontja legkésőbb a választás kitűzését megelőző 30. nap lehet. Ha ezek a feltételek nem teljesülnek, a Nemzeti Választási Iroda a kérelmet elutasítja.

A kérelem benyújtása során lehetőség van megadni egy olyan értesítési címet, ahova a Nemzeti Választási Iroda megküldi a kérelem elfogadásáról vagy annak elutasításáról szóló döntést.

**Figyelem!**Időközi önkormányzati választás esetén átjelentkezési kérelem benyújtására nincs szükség, ha a választópolgár a legutóbbi általános vagy időközi önkormányzati választáson a tartózkodási helye szerinti választókerület valamelyik szavazókörének névjegyzékén szerepelt, és bejelentett lakóhelye továbbra sincs a tartózkodási helye szerinti településen. Ebben az esetben a tartózkodási hely szerinti szavazókör névjegyzékére való felkerülés automatikusan megtörténik.

**Határidők**

Az átjelentkezés iránti kérelem a szavazást megelőző 66. naptól kezdve nyújtható be. A kérelemnek legkésőbb a szavazást megelőző **9. napon 16 óráig** meg kell érkeznie a választási irodához.

Időközi önkormányzati választás és helyi népszavazás esetén az átjelentkezés iránti kérelemnek legkésőbb a szavazást megelőző **4. napon 16 óráig** meg kell érkeznie a választási irodához.

**Az átjelentkezés iránti kérelem módosítása és visszavonása:**

Az átjelentkezési kérelem legkésőbb a szavazást megelőző **9. napon** módosítható.

Időközi önkormányzati választás és helyi népszavazás esetén az átjelentkezési kérelem legkésőbb a szavazást megelőző 4. napon módosítható.

Az átjelentkezési kérelem legkésőbb a szavazást megelőző **2. napon 10 óráig** vonható vissza.

**Benyújtandó dokumentumok**

A kérelmen kívül nincs szükség egyéb dokumentum benyújtására.

**Fizetési kötelezettség**

A kérelem benyújtása fizetési kötelezettséggel nem jár.

**Eljáró szerv**

A Nemzeti Választási Iroda.

**A helyi választási irodák elérhetőségi adatai (amennyiben a kérelem nyomtatvány benyújtása személyesen vagy kézbesítési meghatalmazott útján történik):**

[**https://www.valasztas.hu/elerhetosegek**](https://www.valasztas.hu/elerhetosegek)

**Felettes szerv/jogorvoslat**

**Az átjelentkezés iránti kérelmet elbíráló döntés ellen fellebbezés nyújtható be.**

A fellebbezés legkésőbb

* a döntésről szóló értesítés kézhezvételét, illetve
* a döntés tárhelyre történő megküldése mellett – ha a döntés tárhelyre történő megküldésére nincs lehetőség, akkor a döntés tárhelyre történő megküldése helyett – a kérelmező kérelme szerinti elektronikus értesítési címre történő megküldés esetén a döntés meghozatalát

követő harmadik napon, de nem később, mint a szavazást megelőző második napon 14.00 óráig nyújtható be.

A fellebbezést a Nemzeti Választási Irodához kell írásban benyújtani:

- e-mailben: a fellebbezes@nvi.hu címre vagy

- postán: Nemzeti Választási Iroda, 1397 Budapest, Pf. 547. vagy

- személyesen: 1054 Budapest, Alkotmány utca 3.

A Nemzeti Választási Iroda vezetője a fellebbezésről legkésőbb a beérkezését követő munkanapon, de nem később, mint a szavazást megelőző második napon 15 óráig dönt.

* Ha a Nemzeti Választási Iroda vezetője a kérelmező fellebbezésének helyt ad, a döntést módosítja és a tartózkodási hely szerinti szavazókörben a szavazás lehetővé válik.
* Ha a Nemzeti Választási Iroda vezetője a kérelmező fellebbezésének nem ad helyt, a fellebbezést legkésőbb az elbírálására rendelkezésre álló határidő utolsó napján felterjeszti a Fővárosi Törvényszékhez, amely a fellebbezésről annak beérkezését követő három napon belül, de legkésőbb a szavazást megelőző napon hoz döntést.

A bírósági eljárásban az ügyvédi képviselet nem kötelező.

Ha a bíróság a fellebbezést alaposnak tartja, a döntést módosítja, ellenkező esetben a fellebbezést elutasítja.

**Egyéb információk**

A Nemzeti Választási Iroda a kérelem feldolgozását, a döntés meghozatalát és kézbesítését – valamennyi kérelmezési forma esetében – a választási informatikai rendszer igénybevételével, emberi közbeavatkozás nélkül, automatikus döntéshozatali eljárás keretében végzi, az alábbi kivételekkel:

* ügyintéző végzi személyesen vagy kézbesítési meghatalmazott útján benyújtott kérelem esetében:
	+ a személyazonosítást,
	+ a kérelem rögzítését, a döntés átadását,
* ügyintézői közreműködésre kerül sor a választási eljárásról szóló 2013. évi XXXVI. tv. 112. § (3) bekezdésében meghatározott esetekben (pl. eltérés a kérelmező kérelemében és a központi névjegyzékben szereplő adatai között). Az ügyintézői közreműködést követően a kérelem elbírálása automatikus döntéshozatal keretében folytatódik.

Ha a választópolgár a kitűzött időközi önkormányzati választás szavazóköri névjegyzékében szerepel, valamint lakóhelye és tartózkodási helye ugyanazon választókerületben van, kérheti, hogy a lakóhelye szerinti szavazókör helyett a tartózkodási helye szerinti szavazókörben adhassa le szavazatát.

Átjelentkezésre irányuló kérelmet helyi népszavazás esetén az a választópolgár nyújthat be, aki a helyi népszavazás kitűzését megelőző harmincadik napon és az átjelentkezésre irányuló kérelme elbírálásakor ugyanazon választókerületben tartózkodási hellyel rendelkezett, és tartózkodási helyének érvényessége legalább a szavazás napjáig tart.

Az adatkezelési tájékoztatót [**itt**](https://www.valasztas.hu/adatkezelesi-tajekoztato) érheti el.

**Vonatkozó jogszabály**

[**2013. évi XXXVI. törvény**](https://njt.hu/jogszabaly/2013-36-00-00)a választási eljárásról